**SPOROČILO ZA JAVNOST**

Maribor, 16. 7. 2013

Višja strokovna šola za gostinstvo in turizem Maribor je že od leta 2001 članica mednarodnega združenja vodilnih hotelskih in turističnih šol EURHODIP. Direktorica VSGT Maribor mag. Helena Cvikl kot podpredsednica združenja aktivno sodeluje tudi v njegovem predsedstvu. Med **11. in 14. julijem 2013** je VSGT Maribor v okviru rednih letnih strokovnih srečanj združenja organizirala mednarodno strokovno-marketinško usmerjeno konferenco z naslovom ***»BACK TO THE ROOTS***«, ki je potekala v **Hotelu City v Mariboru**.

Z izbrano temo konference smo spregovorili o pomenu in vrednosti tradicije v gostinsko-turističnem gospodarstvu. »Back to the roots« ali »Nazaj h koreninam« je osnovna misel, na kateri bi naj gradili drugačen turizem in drugačno turistično izkušnjo. V sklopu konference so predavatelji iz Slovenije in tujine spregovorili o vlogi, pomenu in vrednosti tradicije pri oblikovanju aktualne turistične ponudbe in pri tem iskali potenciale sozvočja tradicije in okolju prijaznega turizma.

EURHODIP združuje najboljše hotelirske in turistične šole iz evropskih in drugih svetovnih držav in šteje preko 160 članov. **Udeleženci naše konference iz 25 evropskih in drugih svetovnih držav,** vsi profesionalno povezani z gostinstvom in turizmom, bodisi na izobraževalni ali na izvedbeni ravni oziroma v gospodarstvu, so poskrbeli za izjemno mednarodno pestrost.

V sklopu konference »Back to the Roots« se je v četrtek, 11. 7. 2013, odvijalo tudi vsakoletno tekmovanje Marianne Müller Award, kjer je osem študentov iz evropskih in drugih svetovnih držav, med njimi tudi študentka VSGT Maribor, tekmovalo na področju »event managementa«.

V soboto, 13. 7. 2013, sta skupini študentov predstavljali svoji nalogi občinstvu in strokovni žiriji, ki je po strogih kriterijih izbrala najboljšo nalogo. Tema letošnjega tekmovanja je bilo pospeševanje prodaje porok v štirizvezdničnem hotelu. Žirija in občinstvo sta soglasno izbrala zmagovalca, ekipo A, v kateri so bili študentka VSGT Maribor Helena Valher, študentka z Armenskega inštituta za turizem, študentka z Univerze za turizem v Moskvi in študent Evropske univerze Lefke s Severnega Cipra.

V petek, 12. 7., je potekal strokovni del konference, ki jo je otvoril svečani obhod zastav držav udeleženk in nagovori Matija Vilfana z Ministrstva za izobraževanje, znanost in šport, mag. Marjana Hribarja z Ministrstva za gospodarstvo, mag. Helene Cvikl, direktorice VSGT in predsednika združenja EURHODIP Cees van der Klip. Enajst predavateljev iz Slovenije, Velike Britanije, Madžarske in ZDA je spregovorilo oziroma predstavilo prepletanje tradicije s sodobnim pristopom v turistični stroki.

Spremljevalni program konference je udeležencem ponudil tudi »preizkus teoretičnih vsebin v praksi«, saj so Slovenijo spoznavali tudi z ogledi na terenu. Sprehodili so se po Mariboru, obiskali Mariborsko Pohorje, si ogledali najstarejše slovensko mesto Ptuj ter se sprostili pri Jareninskem dvoru ob predstavitvi slovenske folklore in pokušanju lokalnih pridelkov.

Zaključni del konference EURHODIP z gala večerjo v hotelu Habakuk v soboto, 13. 7. 2013, je bil posvečen prejemnikom prestižne nagrade EURHODIP AWARD 2013, ki so s svojim delom v hotelirski in turistični stroki pustili poseben pečat. Prejemniki nagrad so bili g. Mitja Maruško iz Sektorja za investicije na Ministrstvu za izobraževanje, znanost in šport, g. Jaume Tapies, predsednik mednarodne verige prestižnih hotelov Relais & Chateaux in g. Victor Pugiev, predsednik ruske družbe CCTE, organizator mnogih dogodkov v Rusiji.

Na večerji je bila razglašena tudi zmagovalna študentska ekipa, ki je v okviru tekmovanja Marianne Müller Award izdelala najboljšo nalogo in ponosni smo, da je bila del zmagovalne ekipe tudi naša študentka Helena Valher. VSGT Maribor je istega večera doletela posebna čast, saj je predsednik združenja EURHODIP izročil direktorici VSGT Maribor mag. Heleni Cvikl priznanje za »School of the year 2013«, ki jo združenje podeli najboljši turistični ali hotelirski šoli v Evropi.

V nedeljo, 14. 7. 2013, smo udeležence konference pospremili na pot z upanjem, da smo s svojim trudom in gostoljubjem pridobili goste, ki se bodo v prihodnosti še večkrat vrnili v Maribor in druga slovenska mesta.